રેલવેની બેદરકારી રોજબરોજની ઘટના બની ગઈ છે. ગઈ કાલે આવી જ એક ઘટના ઘાટકોપર રેલવે-સ્ટેશન પર બની હતી. આ સ્ટેશન પર પંદર દિવસ પહેલાં જ શરૂ થયેલી પૅસેન્જર લિફ્ટ ગઈ કાલે બપોરે ટેક્નિકલ ખામીને લીધે અચાનક અધવચ્ચે બંધ પડી ગઈ હતી. એને લીધે એક ગુજરાતી સહિત રેલવેના ચાર મુસાફરો આ લિફ્ટમાં ૪૫ મિનિટ સુધી ફસાઈ ગયા હતા. ગભરાટના માર્યા ચારમાંથી બે જણનું બ્લડ-પ્રેશર વધી ગયું હતું. આ મુસાફરોને ત્યાંથી પસાર થઈ રહેલા પ્રાઇવેટ કંપનીના એક લિફ્ટમૅને લિફ્ટની બહાર કાઢ્યા હતા.